Satanistiese 'Church of Evil' beheer glo Bloem-bendes | Netwerk24
Satanistiese 'Church of Evil' beheer glo Bloem-bendes
Deur Alzane Narrain 14 Mei 2019 19:33
Die sogenaamde Church of Evil beheer verskeie bendes wat 'n skrikbewind onder inwoners van Bloemfontein en die omliggende dele voer, het die hooggeregshof in die stad gehoor.
Die sluier oor bendebedrywighede in Mangaung is effens gelig toe ao. Kobus Lombard in die moordverhoor van 13 lede van die Born to Kill's (BTK's) getuig het.
Die tatoeëermerke wat verskeie bendes in Bloemfontein gebruik.
Hulle ontken voor waarnemende regter Ilse van Rhyn dat hulle Lefa Soaisa (19), Vuyani Makhapela (16) en Mojalefa Frans (17), almal lede van die Maromas, op 30 Januarie 2017 by die Lemo-winkelsentrum in Bloemfontein, doodgesteek het.
Lombard sê The Church of Evil beoefen duiwelaanbidding wat spruit uit Westerse satanisme en heksery uit Afrika.
Dié "kerk" beheer die berugte 666-bende. Die 666-bende se "geestelike leiers", "konings", "prinse" en "prinsesse" bestuur die bedrywighede van die BTK's en Natural Born Killers (NBK).
Lede van die BTK-bende tree as die "geldmakers" van die hele groepering op en die NBK's as die "militêre mag".
Lombard sê hy glo nie die beskuldigdes weet wie die persoon in beheer is wat die toutjies trek en hieruit voordeel trek nie.
"Die hoofdoel van die misdaadbendes is om chaos te saai en om Satan te aanbid."
Lombard sê die groepe het onwettige burgers van Lesotho begin teiken. Daarna het die onwettige burgers die Maroma-bende gestig om hulself te beskerm.
Die 666-, BTK- en NBK-bende gebruik tatoeëermerke om inligting oor hul oortredings te vertoon of aan te dui aan watter bende hulle behoort of watter range hulle beklee.
Die tatoeëermerk van 'n kopbeen word aan 'n bendelid toegeken wat 'n sluipmoord op 'n spesifieke teiken uitgevoer het.
Lede met 'n agtpotige spinnekop is "prinse", terwyl lede tatoeëermerke van biddende hande dra as hulle mense in The Church of Evil "gedoop" het, sê Lombard.